Kommer oor toestand van strukture by Pretoriase skole(Foto verskaf) Die bestuur van die Laerskool Wonderboom-Suid in Pretoria het die Suid-Afrikaanse Onderwysersunie (SAOU) genader oor die toestand van dié skool se infrastruktuur nadat dit Dinsdag heropen het – sonder enige elektrisiteit. Luidens ŉ verklaring deur die SAOU het die skoolhoof van die Laerskool Wonderboom-Suid die SAOU op 30 September ingelig dat dié skool nie geskik is om op 1 Oktober te heropen nie, aangesien kragdrade uit die skool se plafon hang en oop kragbokse ŉ veiligheidsrisiko vir leerders inhou. Volgens die SAOU is die skool se sukkelende infrastruktuur reeds verlede jaar onder die Gautengse departement van onderwys (GDO) se aandag gebring waarna verteenwoordigers van die departement die skool besoek en die erns van die probleem beaam het. (Foto verskaf) Tot op hede is daar egter geen veranderinge by die skool aangebring nie, met onbevoegde elektrisiëns wat deur die departement aangestel is om bloot by die skool op te daag, sonder bewys van die nodige kwalifikasie, lui die verklaring. “Hoewel die boustrukture [van die skool] tekens van ernstige strukturele agteruitgang toon, is geen stappe gedoen om enige gevaar of potensiële gevaar vir die veiligheid en gesondheid van die leerders en personeel by die skool uit te skakel of te verminder nie,” sê Johan Kruger, operasionele direkteur van SAOU. Nóg ŉ skool met problematiese infrastruktuur is die Prinshof-skool vir swaksiendes en blindes in die Pretoriase middestad. “Kontrakteurs is in 2014 deur die provinsiale departement van infrastruktuur aangestel om dié skool ‘van kant tot kant’ oor te doen,” verduidelik Dirk Bloem, voorsitter van die skool se beheerliggaam. Dié werk is sowat vyf en ŉ half jaar later steeds nie voltooi nie. (Foto verskaf) Om sake te vererger het die skool in Februarie vanjaar ernstige probleme begin ondervind toe die skool se bedrading beskadig is en klaskamers se ligte “letterlik uit die dak ontplof het”, sê Bloem. ŉ Loopbrug by die Hoërskool Driehoek in Vanderbijlpark het dieselfde maand ineengestort en die lewens van vier leerders geëis. Volgens Bloem beloop die skade wat in dié tyd aan elektriese toerusting aangerig is sowat R650 000. ŉ Inspekteur is laat kom om ŉ verslag van die skade op te stel wat aan die GDO oorhandig is. Dié departement het die verslag toe aan die departement van infrastruktuur oorhandig. Later is die departement van arbeid ook betrek, wat op sy beurt beslis het dat daar gedurende die bouwerk skade aan die skool se brandtrappe aangerig is. Die skool se sowat 440 leerders kon te midde van die chaos nie in die skool se klaskamers geakkommodeer word nie en is elders gehelp, insluitend in die skoolkoshuis. “Ons het vergaderings op vergaderings gehou. Die moeilikheid het in Februarie vanjaar begin. Ons is nou in Oktober. Niks is reggemaak nie,” verduidelik Bloem. Melanie Buys, ŉ onderwysspesialis by die Skoleondersteuningsentrum (SOS), het Donderdag aan Maroela Media gesê onveilige skoolstrukture is ŉ wesenlike probleem aangesien die meerderheid skole reeds jare gelede opgerig is. “Dit neem jare van op die departement se nek lê voordat hulle reageer en wanneer die departement eindelik ŉ kontrakteur aanstel om herstelwerk aan te bring, is dié kontrakteur gewoonlik onbekwaam.” Volgens Buys is dit leerders wat spesiale onderrig benodig wat aan die kortste ent in die provinsie trek. “Die departement laat dié kinders in die steek.” Bloem glo egter dat die vinger nie bloot na die departement van onderwys gewys kan word nie, maar eerder na die departement van infrastruktuur. Hy voer aan dat Panyaza Lesufi, LUR vir onderwys in Gauteng, ‘nog altyd akkommoderend’ teenoor Prinshof-skool vir swaksiendes en blindes was. Maroela Media het die departement van onderwys om kommentaar genader en wag op terugvoer.